b'\n_START_ARTICLE_\nNeshornbille\n_START_SECTION_\nUtseende\n_START_PARAGRAPH_\nMed sine 25\xe2\x80\x9340 mm er den ikke den lengste av de norske billene, men likevel den tyngste (noen av underartene kan bli opptil 60 millimeter lange). Billen er blankt n\xc3\xb8ttebrun til nesten svart p\xc3\xa5 farge, h\xc3\xb8yt hvelvet og kraftig bygd. Hannen har et langt, krumt, bakoverrettet horn i pannen, hos hunnen er hornet vanligvis redusert til en spiss kn\xc3\xb8l. Hornlengden varierer mye, normalt er hornet forholdsvis st\xc3\xb8rre hos st\xc3\xb8rre individer (allometrisk vekst). Undersiden er spredt kledt med lange, gulaktige h\xc3\xa5r, beina er korte og kraftige.\n_START_SECTION_\nLevevis\n_START_PARAGRAPH_\nNeshornbillens opprinnelige habitat var trolig gammel eikeskog, men i dag finnes den oftest i hauger av kompost og s\xc3\xa6rlig sagmugg, derfor er den ofte vanlig n\xc3\xa6r sagbruk. Larvene bruker 2\xe2\x80\x933 \xc3\xa5r p\xc3\xa5 utviklingen og n\xc3\xa5r fullt utvokst en lengde p\xc3\xa5 10\xe2\x80\x9312 cm. De voksne billene er glade i s\xc3\xb8te safter. De flyr gjerne i skumringen p\xc3\xa5 varme sommerdager.\n_START_SECTION_\nUtbredelse\n_START_PARAGRAPH_\nArten er utbredt over det meste av Europa, i Nord-Afrika og \xc3\xb8stover til Pakistan. Neshornbillen er funnet over mye av S\xc3\xb8r-Norge men er bare vanlig p\xc3\xa5 S\xc3\xb8r-\xc3\x98stlandet.'